Kyjev 6. decembra (TASR) - Americká nezisková organizácia Freedom House, ktorá pomáha pri šírení demokracie vo svete, očakáva, že slobodné a z právneho hľadiska čisté prezidentské voľby na Ukrajine by mohli vyvolať aj zmeny v štátoch ležiacich východnejšie, teda v Bielorusku a Rusku.
John Kubiniec, vedúci regionálnej pobočky Freedom House vo Varšave, v rozhovore pre AFP vyjadril presvedčenie, že pozitívny vývoj na Ukrajine v súvislosti s opakovaným druhým kolom prezidentských volieb, naplánovaným na 26. decembra, bude mať "vplyv na neskúsenú demokraciu v Rusku a Bielorusku".
Kubiniec uznal, že pôjde zrejme o dlhý proces, keďže obe krajiny sú poznamenané: Bielorusko autoritárskym režimom prezidenta Alexandra Lukašenka a Rusko neústupnosťou prezidenta Vladimira Putina. Obaja prezidenti uznali za platný výsledok druhého kola volieb ukrajinského prezidenta a víťazstvo úradujúceho premiéra Viktora Janukovyča, ktoré však pod mohutným tlakom opozície i Západu najvyšší súd minulý týždeň zrušil.
Tvrdenia niektorých ruských politikov, že masové protesty na podporu vodcu opozície Viktora Juščenka sú subvencované Spojenými štátmi, označil Kubiniec za prejav paranoje. Priznal však, že Freedom House podporil demokratické hnutie na Ukrajine miliónmi dolárov, ale ubezpečil, že "to, čo sa stalo, na 99,9 percenta závisí od ukrajinského ľudu".
Freedom House financoval inštruktáž pre vyše 5000 volebných pozorovateľov z opozičných subjektov, ako aj paralelné sčítanie hlasov. Podieľal sa aj na krytí nákladov na misiu vyše 1000 nezávislých pozorovateľov z rôznych európskych krajín, ktorí pricestovali monitorovať sporné druhé kolo prezidentských volieb z 21. novembra.
V súvislosti s opakovaným hlasovaním Kubiniec varoval pred možnosťou manipulácie s výsledkami zo strany ukrajinských úradov. "Jedným z poučení je, že systém sa nepoddal. Mocenská štruktúra (na Ukrajine) je veľmi silná," upozornil.